Da duminsa: Yadda Yakubu Dogara ya kawowa Atiku kuri'ar akwatin zabensa ▷ Legit.ng
Da duminsa: Yadda Yakubu Dogara ya kawowa Atiku kuri'ar akwatin zabensa
6 months ago 7267 views by Sani Hamza Funtua
- Yakubu Dogra, ya kawowa Alhaji Atiku Abubakar kuri'ar akwatin da ya kad'a zabensa, a zaben shugaban kasa da na 'yan majalisun tarayya da ya gudana a ranar Asabar
- A akwatin zaben Dogara mai lamba 007A, jam'iyyar PDP ta samu kuri'u 285 yayin da jam'iyyar APC ta samu kuri'u 15, yayin da kuri'u 19 suka lalace
- Haka zalika, a wani akwatin zabe da ke cikin kauyen kakakin majalisar wakilan tarayyar, PDP ta samu kuri'u 290 yayin da APC ta samu kuri'u 9
Kakakin majalisar wakilan tarayya, Yakubu Dogra, ya kawowa dan takarar shugaban kasa karkashin jam'iyyar PDP, Alhaji Atiku Abubakar kuri'ar akwatin da ya kad'a zabensa, a zaben shugaban kasa da na 'yan majalisun tarayya da ya gudana a ranar Asabar.
Yakubu Dogara, wanda a baya bayan nan ya sauya sheka daga jam'iyya mai mulki ta APC zuwa jam'iyyar adawa ta PDP, ya kad'a kuri'arsa a akwatin zabe na makarantar firamaren Gwaranga a karamar hukumar Bogoro, jihar Bauchi, inda ya ke neman tazarce a karo na hudu domin wakiltar mazabar Bogoro/Dass/Tafawa Balewa.
Ya kad'a kuri'arsa da misalin karfe 9:45 na safiyar ranar Asabar.
A akwatin zaben Dogara mai lamba 007A, jam'iyyar PDP ta samu kuri'u 285 yayin da jam'iyyar APC ta samu kuri'u 15, yayin da kuri'u 19 suka lalace.
A wani akwatin da ke cikin kauyen Dogara da ke cikin babbar makarantar Firamare ta Gwarangah, Bauchi, mai lamba 007B, PDP ta samu kuri'u 265 yayin da APC ta samu kuri'u 16, inda kuri'u 18 suka lalace.
Haka zalika, a wani akwatin zabe da ke cikin kauyen kakakin majalisar wakilan tarayyar, PDP ta samu kuri'u 290 yayin da APC ta samu kuri'u 9.